Source: https://www.minzp.sk/oblasti/ochrana-prirody-krajiny/spravne-konania/kraj-trencin/ou-trencin/ou-tn-oszp1-2016-025104-2-sd.html
Timestamp: 2020-07-07 19:53:44+00:00

Document:
OU-TN-OSZP1-2016/025104-2/SD
MŽP - Úradná tabuľa - Ochrana prírody - správne konania - Kraj Trenčín - Okresný úrad Trenčín - OU-TN-OSZP1-2016/025104-2/SD
Oznamujeme Vám, že Okresný úrad Trenčín, odbor starostlivosti o životné prostredie, oddelenie ochrany prírody a vybraných zložiek životného prostredia kraja (ďalej len „orgán ochrany prírody“), začal 25. júla 2016 správne konanie ako vecne a miestne príslušný orgán štátnej správy ochrany prírody a krajiny podľa § 1 ods. 1 písm. b) a § 4 ods. 1 zákona č. 525/2003 Z. z. o štátnej správe starostlivosti o životné prostredie a o zmene a doplnení niektorých zákonov na základe žiadosti prof. RNDr. Petra Chrastinu, PhD. (ďalej len „žiadateľ“, adresa: Žabinská 191/6, 911 05 Trenčín) týkajúcej sa povolenia výskumu krajinnej štruktúry v okolí osady Vlčí Vrch v CHKO Biele Karpaty.
Predmetom žiadosti je vydanie súhlasu podľa § 56 ods. 2 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon o ochrane prírody a krajiny“) na výskum v CHKO Biele Karpaty, kde platí 2. stupeň ochrany podľa § 13 zákona o ochrane prírody a krajiny, vrátane území PR Hornozávrská mokraď a PP Včelíny, kde platí 4. stupeň ochrany podľa § 15 zákona o ochrane prírody a v navrhovaných územiach európskeho významu SKUEV0588 Stehlíkovské a SKUEV0778 Lipníkovské. Rovnako je predmetom žiadosti i povolenie výnimky podľa § 15 ods. 1 písm. a) v znení § 14 ods. 1 písm. c) zákona o ochrane prírody a krajiny zo zákazu pohybovať sa mimo vyznačeného turistického chodníka alebo náučného chodníka za hranicami zastavaného územia obce na území PR Hornozávrská mokraď a PP Včelíny a ich ochranného pásma, kde platí štvrtý, resp. tretí stupeň ochrany, v k. ú. Horná Súča, okres Trenčín.
Žiadosť je zdôvodnená štúdiom krajinnej štruktúry vymedzeného segmentu krajiny v okolí osady Vlčí vrch v katastrálnom území obce Horná Súča v rámci cezhraničného projektu Interreg V-A SK-CZ/2016/01 v rokoch 2017 – 2018. Projekt je riešený v spolupráci s Univerzitou sv. Cyrila a Metoda v Trnave, ktorá figuruje ako vedúci partner projektu (žiadateľ zastupuje Katedru historických vied a stredoeurópskych štúdií), Univerzitou T. Bati v Zlíne (hlavný cezhraničný partner) a ZO ČSOP Veronica – Centrum Veronica Hostětín (partner projektu 1).
Na území Slovenskej republiky bol navrhnutý transekt medzi štátnou hranicou (osada Stehlíkovci) a obcou Horná Súča (pozri prílohu). Výskum bude zameraný na rekognoskáciu vybraného segmentu krajiny, zaznamenanie krajinných prvkov do mapových podkladov a tvorbu sprievodnej fotodokumentácie. Počas neho nebudú vykonané priame zásahy do prírodných zložiek ani zber rastlín a živočíchov. Výskum bude realizovaný za účasti žiadateľa, dvoch pedagogických pracovníkov a skupiny študentov v maximálnom počte 15.
Žiadateľ dodal k žiadosti potvrdenie o úhrade správneho poplatku v hodnote 10 €, čím splnil podmienku žiadateľa ako fyzickej osoby podľa § 8 ods. 1 zákona NR SR č. 145/1995 Z. z. o správnych poplatkoch v znení neskorších predpisov a podľa sadzobníka správnych poplatkov časť X. Životné prostredie, položka 160, bod 1.
Orgán ochrany prírody žiada dotknutú obec o zverejnenie tejto vyhlášky na úradnej tabuli obce najmenej po dobu 15 dní a o zaslanie oznámenia o dátume vyvesenia a zvesenia verejnej vyhlášky s informáciou o podaných pripomienkach.
1) prof. RNDr. Peter Chrastina, PhD., Žabinská 191/6, 911 05 Trenčín
2) Obec Horná Súča, Obecný úrad č. 233, 913 33 Horná Súča

References: § 1
 § 4
 § 56
 § 13
 § 15
 § 15
 § 14
 § 8